SKRIFTLIG FORESPØRGSEL E-3881/02

af Jorge Hernández Mollar (PPE-DE) til Kommissionen

(10. januar 2003)

Om: EU-støtte til anlæg af kraftvarmeværker

Det første private kraftværk i Andalusien, som fremstiller elektricitet på basis af presserester fra fremstilling af olivenolie, vil inden årets udgang blive sat i drift af et selskab beliggende i den spanske by Villanueva de Algaidas i Málaga-området.

Anlægsarbejderne i forbindelse med dette nye værk, som vil kunne producere 25 millioner watt, er så godt som afsluttet, og energien vil blive solgt til elforsyningsvirksomheden i området og vil kunne forsyne ca. tre tusinde husstande i hele området.

Andalusien har en stor produktionskapacitet, hvad angår oliven, og dette nye tiltag må siges at være meget nyttigt. Kan Kommissionen på baggrund heraf oplyse, hvilke former for støtte og incitamenter fra EU's side der vil kunne komme på tale til fordel for de andalusiske olivenavlervirksomheder, der måtte ønske at tage konkurrencen op med ovennævnte initiativ?

Svar afgivet på Kommissionens vegne af Loyola de Palacio

(13. februar 2003)

Kommissionen har været særdeles aktiv, navnlig inden for de sidste fem år, med hensyn til orientering og udvikling af Fællesskabets politik inden for vedvarende energi. Blandt de forskellige vedvarende energiformer, der er udviklet, står biomasse og affald for det største potentielle bidrag til energiproduktionen (cirka 60 %).

For så vidt angår Fællesskabets incitationsmomenter og fællesskabsstøtte vedrørende kraftvarmeværker i Andalusien, hvor der fyres med olivenpresserester, kan Kommissionen fremhæve følgende muligheder:

- For så vidt angår forskning og videreudvikling af teknologi til udnyttelse af vedvarende energikilder, tilbydes der via det sjette rammeprogram for forskning og teknologisk udvikling (FTU) (2003-2006) finansiel støtte via dets særprogram Integration og styrkelse af det europæiske forskningsrum, hvor det pågældende udvalgte forskningstema er Bæredygtig udvikling, globale miljøændringer og økosystemer med undertemaet Bæredygtige energisystemer. I henhold til dette program ydes der navnlig støtte til medfinansiering af fornyende teknologi på området samforbrænding (biobrændstoffer sammen med konventionelle brændstoffer), og kraftvarmeværker med henblik på produktion i stor målestok af elektricitet og varme på grundlag af fornyelige energikilder.

- Det nye program for intelligent energi, som efter planerne indledes senere på året 2003, skal støtte nye anvendelsesmuligheder for vedvarende energikilder.

- Desuden kan det projekt, det ærede medlem har bragt på bane, muligvis medfinansieres med strukturfondsmidler inden for rammerne af det integrerede operationelle program for Andalusien for 2000-2006.

- Kommissionen minder herunder det ærede medlem om, at det i medfør af subsidiaritetsprincippet er den pågældende medlemsstat, der bestemmer, hvilke konkrete projekter der kan drage nytte af samfinansiering, bl.a. på grundlag af udvælgelseskriterierne i de enkelte programmeringsdokumenter. Det vil derfor være hensigtsmæssigt at opfordre det pågældende firma til at indhente nærmere oplysninger herom hos Dirección General de Fondos Europeos under Consejería de Economía y Hacienda de la Junta de Andalucía, på følgende adresse: Isla de la Cartuja, Edificio Torretriana, 5a planta, E-41071 Sevilla.